(Dagbladet): Aftenposten Aften hadde i dag en uvanlig annonse på trykk. Ei svensk jente etterlyser nemlig faren til sin ett år gamle datter.

Her er hele annonseteksten:

«Jørgen, du kom til Langøyene i Indre Oslofjord i kano med en slektning en fredag i begynnelsen av august 2009. Jeg var der med et vennepar. Vi teltet ved siden av hverandre og hadde en hyggelig kveld sakken. Jeg jobbet da i Oslo, men er svensk og bor i Sverige nå. Jeg trenger å komme i kontakt med deg - jeg har nemlig noe som er litt ditt. Sommernatten resulterte nemlig i en fantastisk datter. Jeg ønsker å gi henne muligheten til å vite hvem du er - og du har rett til å få vite om henne.»



Aften har snakket med kvinnen som er 36 år.

- Dette er ikke noe jeg er stolt over — selv om jeg i dag har verdens vidunderligste lille jente som resultat av ett feiltrinn jeg tok der og da. Når jeg ser på henne, tenker jeg ofte at det er synd at han ikke vet at han har en fantastisk datter. Dette handler ikke noe om å ha et liv sammen, men jeg ønsker at han skal få vite, slik at han kan ta en voksen beslutning. Så kan han ta kontakt hvis han vil det, sier 36-åringen til Aftenposten.

Etter fødselen har hun forsøkt å spore opp den noe yngre Oslo-mannen, uten hell. Hun har et bilde av ham, men selv ikke det er nok. Heller ikke politiet eller Skatteetaten ønsker å hjelpe henne i jakten på sin datters far.

Hun forsikrer også overfor Aftenposten at hun ikke er ute etter penger. Så heter du Jørgen, hadde sex på Langøyene i 2009 og kunne tenkt deg å bli kjent med dattera di, vil du ikke få regninger i posten hver måned de nesten 17 åra.

- Nei, det er ikke derfor jeg søker ham. Jeg er tilkjent underhold, som det heter her, og kommer ikke til å kreve bidrag hvis jeg finner ham. Det hadde jo heller ikke blitt noen god situasjonen hvis han møtes med: Gratulerer du er blitt far, nå må du betale meg. Jeg gjør dette for både min datter og hennes far. De bør få muligheten til å bli kjent, sier 36-åringen.

PS! Undertegnede, som heter Jørgen, var ikke på Langøyene i 2009.

